b'\n_START_ARTICLE_\nAuk\xc5\xa1tieji k\xc5\xabno kult\xc5\xabros kursai\n_START_PARAGRAPH_\nAuk\xc5\xa1tieji k\xc5\xabno kult\xc5\xabros kursai\xc2\xa0\xe2\x80\x93 auk\xc5\xa1toji k\xc5\xabno kult\xc5\xabros mokykla, veikusi 1934\xe2\x80\x931938\xc2\xa0m. Kaune prie K\xc5\xabno kult\xc5\xabros r\xc5\xabm\xc5\xb3._NEWLINE_Turintieji brandos atestat\xc4\x85 buvo priimami tikraisiais, neturintieji jo\xc2\xa0\xe2\x80\x93 laisvaisiais klausytojais. Mokslas trukdavo 2 metus. Kursai reng\xc4\x97 k\xc5\xabno kult\xc5\xabros ir karinio parengimo mokytojus (vyrus) bei k\xc5\xabno kult\xc5\xabros mokytojas ir gailesting\xc4\x85sias seseris._NEWLINE_D\xc4\x97stomos disciplinos buvo suskirstytos \xc4\xaf 6 grupes: pedagogika, medicina, fizinio lavinimo teorija, karo mokslas, mank\xc5\xa1ta, karo pratybos. Kursai i\xc5\xa1leido 3 laidas, 106 absolventus, i\xc5\xa1 j\xc5\xb3 99 su diplomais._NEWLINE_Kursuose d\xc4\x97st\xc4\x97 Karolis Dineika, Antanas Jurgelionis, Algirdas Vokietaitis ir kiti \xc5\xbeymiausi to meto specialistai. Kurs\xc5\xb3 direktorius\xc2\xa0\xe2\x80\x93 Vytautas Augustauskas._NEWLINE_1938\xc2\xa0m. Vytauto Did\xc5\xbeiojo universitete \xc4\xafsteigus K\xc5\xabno kult\xc5\xabros katedr\xc4\x85 kursai u\xc5\xbedaryti.'